b'\n_START_ARTICLE_\nNidos oro uostas\n_START_SECTION_\nIstorija\n_START_PARAGRAPH_\nNidos oro uostas pastatytas 1967\xc2\xa0m. Nuo 1970\xc2\xa0m. iki 1975\xc2\xa0m. i\xc5\xa1 Nidos An-2 tipo l\xc4\x97ktuvais buvo vykdomi tiesioginiai skryd\xc5\xbeiai \xc4\xaf Palang\xc4\x85, Kaun\xc4\x85 ir Vilni\xc5\xb3. Tuomet oro uoste stov\xc4\x97jo lengv\xc5\xb3 konstrukcij\xc5\xb3 tarnybinis pastatas, kuris nuo 1972\xc2\xa0m. nebenaudojamas._NEWLINE__NEWLINE_Po nepriklausomyb\xc4\x97s atk\xc5\xabrimo, 1992\xc2\xa0m. Neringos miesto valdyba oro uost\xc4\x85 su visa \xc4\xafranga perdav\xc4\x97 Neringos \xc5\xa0vietimo, kult\xc5\xabros ir sporto skyriui. Tam neprie\xc5\xa1taravo ir Lietuvos Respublikos susisiekimo ministerija. 1994\xc2\xa0m. Lietuvos Respublikos Vyriausyb\xc4\x97 patvirtino Kur\xc5\xa1i\xc5\xb3 nerijos nacionalinio parko detal\xc5\xb3j\xc4\xaf plan\xc4\x85, kuriame numatyta oro uost\xc4\x85 pritaikyti ma\xc5\xbeosios aviacijos skryd\xc5\xbeiams.\n_START_SECTION_\nRekonstrukcija\n_START_PARAGRAPH_\n1998\xc2\xa0m. liepos 1 d. Vyriausyb\xc4\x97 leido Nidos oro uost\xc4\x85 naudoti tarnybin\xc4\x97ms reikm\xc4\x97ms ir jo rekonstrukcijai i\xc5\xa1 valstyb\xc4\x97s paskol\xc5\xb3 skyr\xc4\x97 5,6 milijonus lit\xc5\xb3. Pirmajame rekonstrukcijos etape kilimo ir t\xc5\xabpimo takas nuo 600\xc2\xa0m buvo pailgintas iki 815\xc2\xa0m, i\xc5\xa1 abiej\xc5\xb3 tako pusi\xc5\xb3 \xc4\xafrengtos 4 metr\xc5\xb3 plo\xc4\x8dio juostos lietaus kanalizacijos sistemai \xc4\xafrengti. Antrame etape buvo planuojama prailginti tak\xc4\x85 iki 1200\xc2\xa0m, kad jame gal\xc4\x97t\xc5\xb3 leistis nedideli keleiviniai l\xc4\x97ktuvai, ta\xc4\x8diau 1998\xc2\xa0m. d\xc4\x97l \xc5\xbeali\xc5\xb3j\xc5\xb3 protest\xc5\xb3 \xc5\xa1i\xc5\xb3 plan\xc5\xb3 buvo atsisakyta. Valstybin\xc4\x97je registro \xc4\xafmon\xc4\x97je buvo \xc4\xafregistruotas 14,4 ha \xc5\xbeem\xc4\x97s sklypas skryd\xc5\xbeio juostai su saugos zonomis. 2001 m. d\xc4\x97l l\xc4\x97ktuvo avarijos buvo u\xc5\xbedrausta leistis visiems l\xc4\x97ktuvams, i\xc5\xa1skyrus sraigtasparnius. 2005\xc2\xa0m. kov\xc4\x85 Neringos miesto taryba nusprend\xc4\x97 u\xc5\xbebaigti prad\xc4\x97t\xc4\x85 oro uosto rekonstrukcij\xc4\x85. Antrojo etapo metu buvo planuojama pa\xc5\xa1alinti kliuvinius, esan\xc4\x8dius oro uosto teritorijoje, \xc4\xafrengti vandens valymo \xc4\xafrenginius. Ta\xc4\x8diau Klaip\xc4\x97dos apskrities vir\xc5\xa1ininko \xc4\xafsakymu Neringos savivaldybei atimtos teis\xc4\x97s tvarkyti \xc5\xbeemes aplink pakilimo tak\xc4\x85, kurios reikalingos oro uosto rekonstrukcijos u\xc5\xbebaigimui. Nuo 2008 m. oro uoste vyksta Atviras Baltijos \xc5\xa1ali\xc5\xb3 Blokart v\xc4\x97jara\xc4\x8di\xc5\xb3 \xc4\x8dempionatas.\n_START_SECTION_\nVeiklos atnaujinimas\n_START_PARAGRAPH_\n2015\xc2\xa0m. valstyb\xc4\x97 gr\xc4\x85\xc5\xbeino oro uosto dang\xc4\x85 Nidos savivaldybei. Buvo i\xc5\xa1valytas mi\xc5\xa1kas, atlikti da\xc5\xbeymo darbai, \xc4\xafrengtas v\xc4\x97jarodis. Oro uostui suteiktas lauko nusileidimo aik\xc5\xa1tel\xc4\x97s statusas. 2016\xc2\xa0m. bir\xc5\xbeelio 18 d. aviacin\xc4\x97s \xc5\xa1vent\xc4\x97s metu buvo oficialiai atnaujinta oro uosto veikla.\n_START_SECTION_\nVeiklos apribojimas\n_START_PARAGRAPH_\n2017 m. Lietuvos kariuomen\xc4\x97s vado pakeistas ir pasira\xc5\xa1ytas \xc4\xafsakymas\xc2\xa0\xe2\x80\x9eD\xc4\x97l leidim\xc5\xb3 civilini\xc5\xb3 orlaivi\xc5\xb3 skryd\xc5\xbeiams pasienio zonoje i\xc5\xa1davimo tvarkos apra\xc5\xa1o patvirtinimo\xe2\x80\x9c nuo 2017 m. kovo 30 d. u\xc5\xbedraud\xc4\x97 orlaivi\xc5\xb3, nesusijusi\xc5\xb3 su valstyb\xc4\x97s valdymo, paie\xc5\xa1kos ir gelb\xc4\x97jimo darbais kilim\xc4\x85 bei t\xc5\xabpim\xc4\x85 oro uoste.\n_START_SECTION_\nAvarijos ir incidentai\n_START_PARAGRAPH_\n1992\xc2\xa0m. bir\xc5\xbeelio 27 d. Rusijos \xe2\x80\x9eAero\xe2\x80\x9c kompanijos l\xc4\x97ktuvas (borto Nr. 01800) d\xc4\x97l piloto klaidos (leidosi paskutiniame 500\xc2\xa0m ilgio tako tre\xc4\x8ddalyje) patyr\xc4\x97 avarij\xc4\x85. L\xc4\x97ktuve buvo 11 \xc5\xbemoni\xc5\xb3, 3 su\xc5\xbeeisti._NEWLINE_2001\xc2\xa0m. gegu\xc5\xbe\xc4\x97s 27 d. kildamas avarij\xc4\x85 patyr\xc4\x97 Kauno aeroklubui priklausantis 1971\xc2\xa0m. pranc\xc5\xabz\xc5\xb3 gamybos l\xc4\x97ktuvas \xe2\x80\x9eSokata ST-10\xe2\x80\x9c. Nors \xc5\xa1io incidento metu nei pilotas Viktoras Ramonas, nei kartu skrid\xc4\x99 keturi keleiviai nenukent\xc4\x97jo, ta\xc4\x8diau buvo priimtas sprendimas Nidos oro uoste u\xc5\xbedrausti leistis visiems l\xc4\x97ktuvams, i\xc5\xa1skyrus sraigtasparnius._NEWLINE_Nepaisant to, v\xc4\x97liau oro uoste buvo vykdomi neteis\xc4\x97ti skryd\xc5\xbeiai ir 2009\xc2\xa0m. liepos 18 d. leisdamasis jame patyr\xc4\x97 avarij\xc4\x85 verslininkui Tadui Karosui priklausantis l\xc4\x97ktuvas \xe2\x80\x9eCirrus SR22\xe2\x80\x9c.'